Fredrik Skavlan ble sendt på aleneferie til Thailand
VG skal i år som i fjor dele ut en pris under TV-prisutdelingen Gullruten i Bergen 9. mai. «Publikumsprisen» går til en programleder eller TV-personlighet som VG-leserne stemmer frem i ukene som kommer. En VG-jury har kommet frem til tolv TV-navn som i ukene fremover vil bli nærmere presentert. Stem i toppobjektet øverst i saken. Torsdag 1. mai har VG-leserne stemt frem fire kandidater som vil være til stede under Gullrute-arrangementet i Bergen 9. mai. - Det har vært en absurd uke. Det er første gang i livet jeg har vært helt alene, sier Fredrik Skavlan. Når VG møter ham, er det bare én uke siden siste «Skavlan»-sending for sesongen, og Fredrik kommer akkurat sånn passe litt for sent med bikkja Bruno lett snusende inn i produksjonsselskapet Monkberrys lokaler midt i Oslo sentrum. Han har kakiskjorte, er uforskammet brun til april å være. Og jammen har han ikke fått skjegg. - Jeg pleier å la det gro når jeg tar sommerferie. Mest for å se hvor gammel jeg har blitt. For hvert år blir det litt gråere, sier han. - Men alene-ferie, altså? - Ja, eller det ble jo jobb. Det var Maria som mente at jeg skulle ta en ferie, mens hun dro på filmsett i Tsjekkia med datteren vår. I utgangspunktet tenker man kanskje at det er deilig å sitte på en strand med en bok, men det var jo veldig spesielt å være bare meg på denne resorten som var full av par som skulle prøve å redde forholdet eller noe. Redningen min ble at jeg hadde med PC og et foredrag som skulle skrives. Fikk omsorg - Hvordan var det å spise middag alene? - Fint, men man tenker jo litt på hva de andre tenker. En hvit mann på 47 år alene i Thailand. Det er litt suspekt. Men etterhvert begynte folk å vise omsorg og invitere meg bort til sitt bord. - Kjente de deg ikke igjen? - Nei, det var ikke skandinaver der. Mest briter. De googlet meg etterpå, fikk jeg høre. Det er 17 år siden han debuterte som programleder på sin egen 30-årsdag med «Absolutt» på NRK2 med altfor korte sokker. - Da skjønte jeg at TV var et visuelt medium. Haha, det er derfor jeg er så kjedelig i klesveien nå. Jeg var faktisk litt mer gøy før, med stripete skjorter og sånn. Men jeg vil ikke at folk skal konse på hva jeg har på meg - eller om jeg er rar på håret. - For det skjer? - Å gud, ja. Jeg har bad hair days som alle andre. Og bad english days. - Får du mye tyn for engelsken din? - Helt sikkert, men jeg er ikke forfengelig på det. Før prøvde jeg å snakke mer med britisk og amerikansk aksent, men det var Thor Heyerdahl som lærte meg at verden liker skandinavisk aksent. Og det fungerer vel ok, sier Skavlan. Fra høsten av er planen at enda flere sendinger skal skje fra London - fra studioet de deler med Graham Norton Show. - Målet er å sende nærmere halvparten av sendingene fra London. Dette er for å få gjester vi ikke får hjemme. Samtidig har noen av oss jobbet med dette showet siden 90-tallet, og vi er nødt til å utfordre oss selv. Det er selvsagt kjempedyrt, men det er de nye tingene som er uimotståelig for meg. Hadde det ikke vært for utfordringen med Sverige, for eksempel, hadde jeg nok ikke gjort mer TV etter vi sluttet med «Først & sist» i 2007. Må være kontrastfyllt - Hva er det første folk sier hvis jeg sier «Fredrik Skavlan»? - Fredag? Helg. Eller noe sånt. Jeg tror jeg er en vane for mange, og at folk tar meg for gitt - og det kan de jo etter hvert. - For noen er du så helg, at de får rødvinen i vrangstrupen om du blir mer revolverjournalist enn koseprater? - Jeg liker jo dette. Det skal være store kontraster som i en avis. Fra Märtha til Malala. Fra Hasselhof til Kristi brud. Iblant skal jeg stille de mer krevende spørsmålene, mens andre ganger er det mer småprat. Jeg vil at seerne skal følge med, ikke bare slappe av. Vi har bare godt av å få tacoen i vrangstrupen iblant. Noen liker jo ikke det, men jeg kan ikke sitte i 17 år på TV for å bli likt. - Mens andre mener du koseprater for mye? - Ja, og det er det verste jeg får høre! Det viktigste er at vi stiller de spørsmålene som seerne også sitter inne med. Jeg er på en måte deres tillitsvalgte. Jeg ser ikke på meg selv som programleder. - Etter 17 år som programleder, så er du ikke programleder? - Jeg føler meg ikke som programleder. Jeg kunne ikke ha ledet gjetteleker eller «Idol», da må man jo klare å gå og snakke samtidig - og slippe seg løs. Jeg klarer ikke sånt. Jeg er altfor hemmet til det. Jeg er mer et sosialt vesen som leder praten med en gruppe mennesker - det er jeg god til. - Sur på TV - Hvem eller hva inspirerer deg innenfor TV? - I begynnelsen av TV-karrieren var jeg sur. Jeg trodde det funket best på TV å være så alvorlig som mulig. Heldigvis fikk jeg skrelt det av meg. Han som skulle lære meg opp sa: «Se på Dan Børge, han kan le». Og teknisk er Dan en briljant programleder. Jeg kjente også Erik Bye som jeg også mener var en fantastisk TV-personlighet. Det blir feil å kalle dem for mine forbilder, men de er begge mestere i sitt fag. Ellers hadde amerikanske Dick Cavett et show som ikke er så ulikt det jeg gjør. Det er absolutt noe å youtube. - Hva liker du best å se på TV akkurat nå? - «Game of thrones». Jeg kan godt si at Tyrion Lannister er et forbilde, haha. - Hva har du ofret for TV-karrieren? - Lange lunsjer. - Ikke mer? - Det er klart at jeg har jobbet mye. Og jeg har et ekteskap bak meg, uten at jeg kan skylde på TV-karrieren for det. Nå har jeg jo en samboer som også jobber i Sverige, så vi lever livet vårt i to land. Det blir en del kalenderutfordringer og diskusjoner om logistikk, men det er et morsomt liv også. Det er sjelden vi gidder å krangle om dette lenger. - Hva eller hvem har betydd mest for deg? - Ungene mine uten tvil. De har vært der hele tiden - jeg var jo bare 23 da jeg fikk sønnen min. De kjenner meg så godt, de er kjærlighetsfulle og nøkterne rundt jobben min. De er ikke akkurat starstruck, snarere vaksinert mot mediebransjen, sier Fredrik som har tre barn på 18, 21 og 23 fra sitt første ekteskap og ei jente på snart to med samboer Maria Bonnevie. Familiemann - Det er veldig hyggelig å få oppleve småbarnsperioden en gang til. Dette kan jeg. Jeg har rutine nå. Samtidig har vi de voksne barna mye rundt oss, jeg tror litt på grunn av maten. Vi er en stor livlig flokk som sitter lenge og babler rundt matbordet. Jeg er definitivt en «family man» - og gjett om jeg kjente på det da jeg satt alene i Thailand. - Tror du det blir flere barn på deg og Maria? - Det tør jeg ikke å si. Jeg kan si at de barn man får i livet, enten det er ett, to, tre, fire eller fem, så er det uansett en velsignelse - og man angrer aldri på de barna man får. For meg var det viktig at Maria skulle oppleve å få barn. Og det har vært en stor suksess, noe hun også vil svare. Vi har det veldig koselig med datteren vår. - Enten du våkner opp i rekkehuset på Vinderen eller i leiligheten i Stockholm, fortell om en vanlig dag i Fredrik Skavlans liv? - Jeg våkner ganske tidlig, drikker kaffe og spiser granola med yoghurt. Så går jeg tur med bikkja, eller ofte gjør Maria det. Hvis det nærmer seg sending, er det også Maria som står opp med datteren vår. For akkurat når det gjelder å stå opp tidlig med henne, merker jeg at jeg er blitt gammel. Jeg blir borte i huet utover dagen av det. Etter jobb er det jeg som handler og lager mat i huset. I løpet av dagen har jeg ofte en plan om å trene, men som oftest dumper vi ned i sofaen litt etter 21 og ser på en TV-serie, sier Fredrik og legger til: - Dramaserier nå er jo såpass oppslukende at man glemmer å snakke sammen. Innimellom må vi rett og slett skjerpe oss, skru av TV'en og snakke sammen. - Hva slags kjendis er du? - Jeg trives ikke med ordet kjendis. Det er de som blir ringt opp av journalister med spørsmål om hva de skal gjøre i påska og deres beste juleminne. Jeg er alt for forfengelig til å være en sånn kjendis. Men jeg har ikke noe problem med å være kjent. - Hvorfor skal folk stemme på deg slik at du vinner Publikumsprisen under Gullruten? - For å skille seg ut! - Tror du ikke folk stemmer på deg? - Nei, jeg hverken tror eller forventer at de stemmer på en som alltid bare er der.
Fredrik Skavlan (47) er brunbarka, blid og skjeggete etter å ha blitt sendt på én ukes aleneferietur til Thailand av sin samboer Maria Bonnevie (40).